Avainsanat

Tiivistelmä



Avainsanat

1. Euroopan unionin oikeus – Tulkinta – Monikieliset säädöstekstit – Yhtenäinen tulkinta – Kieliversioiden eroavuudet – Säännöstön systematiikan ja tavoitteen ottaminen huomioon

(Euroopan parlamentin ja neuvoston direktiivin 2002/98 johdanto-osan 24 perustelukappale ja komission direktiivin 2004/33 liitteessä III olevat 2.1 ja 2.2.2 kohta)

2. Euroopan unionin oikeus – Tulkinta – Menetelmät – Perusoikeuksien kunnioittaminen – Yhdenvertainen kohtelu – Sukupuoliseen suuntautumiseen perustuvan syrjinnän kielto

(Euroopan unionin perusoikeuskirjan 20 artikla ja 21 artiklan 1 kohta)

3. Kansanterveys – Verituotteet – Direktiivi 2004/33 – Pysyvän luovutuskiellon perusteet allogeenisen luovutuksen osalta – Kansallinen säännöstö, jossa verenluovutuksen pysyvä vasta-aihe säädetään koskemaan miehiä, joilla on ollut sukupuolisuhteita miesten kanssa – Sukupuoliseen suuntautumiseen perustuva syrjintä – Oikeuttaminen – Kansanterveyden suojelu – Edellytykset – Suhteellisuusperiaatteen noudattaminen – Asian selvittäminen kuuluu kansalliselle tuomioistuimelle

(Euroopan unionin perusoikeuskirjan 21 artiklan 1 kohta ja 52 artiklan 1 kohta; komission direktiivin 2004/33 liitteessä II olevan B osan 2 kohta ja liitteessä III oleva 2.1 kohta)

Tiivistelmä

1. Ks. tuomion teksti.

(ks. 31–38 kohta)

2. Perusoikeuksien suojaamisesta johtuvat vaatimukset sitovat jäsenvaltioita silloin, kun ne panevat täytäntöön unionin oikeussääntöjä, joten jäsenvaltioiden tulee soveltaa näitä oikeussääntöjä siten, että vaatimuksia noudatetaan. Tässä asiayhteydessä jäsenvaltioiden on muun muassa varottava tukeutumasta sellaiseen johdetun oikeuden säädöksen tulkintaan, joka johtaisi ristiriitaan kyseisten perusoikeuksien kanssa.

Tässä yhteydessä on huomattava, että Euroopan unionin perusoikeuskirjan 21 artiklan 1 kohdan mukaan kaikenlainen syrjintä, joka perustuu muun muassa sukupuoliseen suuntautumiseen, on kiellettyä. Tämä määräys on erityinen ilmaus yhdenvertaisen kohtelun periaatteesta, joka on perusoikeuskirjan 20 artiklassa vahvistettu unionin oikeuden yleinen periaate.

(ks. 41 ja 48 kohta)

3. Direktiivin 2002/98 täytäntöönpanosta veren ja sen komponenttien tiettyjen teknisten vaatimusten osalta annetun direktiivin 2004/33 liitteessä III olevaa 2.1 kohtaa on tulkittava siten, että tässä säännöksessä tarkoitettu sukupuolikäyttäytymistä koskeva pysyvän verenluovutuskiellon peruste käsittää tapauksen, jossa jäsenvaltio säätää tässä valtiossa vallitsevan tilanteen perusteella verenluovutuksen pysyvän vasta-aiheen koskemaan miehiä, joilla on ollut sukupuolisuhteita miesten kanssa, jos nykyisen lääketieteellisen, tieteellisen ja epidemiologisen tietämyksen ja tiedon perusteella osoitetaan, että tällaisen sukupuolikäyttäytymisen vuoksi kyseiset henkilöt ovat suuressa vaarassa saada vakavia tartuntatauteja, jotka voivat levitä veren välityksellä, ja jos osoitetaan suhteellisuusperiaatetta noudattaen, ettei ole olemassa tällaisten tartuntatautien tehokkaita havaitsemistekniikoita tai tällaisten tekniikoiden puuttuessa menetelmiä, jotka olisivat mainittua vasta-aihetta vähemmän rajoittavia, vastaanottajien terveyden korkeatasoisen suojelun varmistamiseksi. Kansallisen tuomioistuimen asiana on selvittää, täyttyvätkö nämä edellytykset asianomaisessa jäsenvaltiossa.

Tässä yhteydessä on niin, että erityisesti kansallisen tuomioistuimen asiana on tutkia, onko direktiivin 2004/33 liitteessä II olevan B osan 2 kohdassa säädetyillä kirjallisella kyselyllä ja terveydenhoitoalan ammattilaisen tekemällä henkilökohtaisella haastattelulla mahdollista tunnistaa tarkemmin vastaanottajien terveyden vaarantavat käyttäytymiset sellaisen vasta-aiheen osoittamiseksi, joka olisi vähemmän rajoittava kuin miesten, joilla on ollut sukupuolisuhteita miesten kanssa, koko ryhmään sovellettava pysyvä vasta-aihe.

(ks. 66 ja 69 kohta sekä tuomiolauselma)